Vladimir Putin este în favoarea planului propus de China
Preşedintele rus Vladimir Putin a exprimat într-un interviu recent că este în favoarea planului propus de China pentru soluţionarea paşnică a crizei din Ucraina. Liderul de la Kremlin spune că Beijingul a înţeles în întregime substanţa acestei crize.
În acest interviu, el a subliniat că Rusia este dispusă să continue dialogul şi discuţiile pentru a găsi soluţii în conflictul ce persistă de peste doi ani.
„Noi nu am refuzat niciodată să negociem”, a spus Putin.
Liderul de la Kremlin a mai spus, în interviul acordat în scris, că rușii caută o rezolvare cuprinzătoare, durabilă şi justă a conflictului prin mijloace paşnice. El a subliniat deschiderea lor pentru dialogul referitor la Ucraina, menţionând că negocierile de acest gen ar trebui să ia în considerare interesele tuturor ţărilor implicate în conflict. Mai pe scurt, inclusiv ale Rusiei.
„Căutăm o rezolvare cuprinzătoare, durabilă şi justă a acestui conflict prin mijloace paşnice. Suntem deschişi la un dialog pe tema Ucrainei, dar astfel de negocieri trebuie să ţină cont de interesele tuturor ţărilor implicate în conflict, inclusiv ale noastre”, a declarat Putin.
Beijingul înțelege cu adevărat semnificația războiului
Potrivit preşedintelui rus, planul propus de China şi alte „principii” dezvăluite de preşedintele chinez Xi Jinping în luna precedentă iau în considerare factorii care stau la baza conflictului.
„Evaluăm pozitiv abordarea Chinei privind rezolvarea crizei ucrainene. Beijingul înţelege cu adevărat cauzele sale profunde şi semnificaţia sa geopolitică globală”, susţine liderul rus.
Potrivit informaţiilor furnizate de Xinhua, preşedintele rus a subliniat că ideile şi propunerile menţionate în document reflectă angajamentul real al Chinei de a contribui la stabilizarea situaţiei.
Xi Jinping a conturat principii suplimentare în discuţiile sale cu cancelarul german Olaf Scholz. Ele sunt orientate către „paşi pragmatici şi constructivi”, în scopul de a promova ideea depăşirii mentalităţii de război rece.
Cu aproximativ un an în urmă, Beijingul a emis un document format din 12 puncte. Acesta enumera principiile generale pentru încetarea conflictului din Ucraina. Atunci, China nu a oferit detalii suplimentare.
În acea perioadă, documentul a fost receptat în mod unanim atât în Rusia, cât și în Ucraina. SUA, pe de altă parte, au afirmat că prezentarea Chinei drept un promotor al păcii reflectă „narațiunea falsă” a Rusiei.
Propunerea Chinei, un plan rezonabil
Luna trecută, ministrul de Externe rus, Serghei Lavrov, a caracterizat propunerea drept un plan rezonabil.
Principiile adiționale prezentate de Xi vizează:
- detensionarea situației
- condiții pentru restabilirea păcii
- promovarea stabilității
- reducerea impactului asupra economiei globale
Rusia percepe conflictul ca fiind o confruntare cu „Occidentul colectiv”. Federația Rusă acuză că acesta nu a luat în considerare preocupările sale referitoare la securitate prin promovarea extinderii NATO spre est. La acest aspect se adaugă și desfășurarea activităților militare în proximitatea granițelor sale.